Христо Смирненски
Вазовият юбилей

chitanka.info

Вазовият юбилей[0]

Децата в празнични премени,

от острий хлад позачервени,

минават с песни ред след ред,

а от балкона, понадвесил

се тих и юбилейно весел,

празнува старият поет.

Рой ученички сочнобузи —

на млади дарби стари музи,

разливат нега и парфюм.

Вред от балконите съседни

се сплитат погледи победни

над празничния пъстър друм.

Там от потока многоцветен

ме стрелва поглед мимолетен,

подобно падаща звезда,

и в тих копнеж да доживея

на втори поглед юбилея,

възторжен тръпна сред студа.

[0] Публикация: Българан. Седмично хумористично списание. София, г. V, бр. 37 от [29 октомври 1920 г.], с подпис: Ведбал.

Написано по повод тържественото чествуване 70-годишнината от рождението на Иван Вазов и 50-годишната му писателска дейност. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.